**Gofore Oyj** on suomalainen digitaalisten palveluiden suunnitteluun ja kehittämiseen keskittynyt yhtiö, jonka kotipaikka on Tampereella. 

Goforen liikevaihto vuonna 2022 oli lähes 150 miljoonaa euroa.

Historia
--------

### 2002–2019

Vuonna 2001 perustettu Gofore aloitti toimintansa vuonna 2002. Neljällä perustajalla oli tuoteidea, joka ei kuitenkaan toteutunut. Sen sijaan Timur Kärki, Jani Lammi, Mika Varjus ja Petteri Venola alkoivat tarjota asiantuntijapalveluita. 

Vuonna 2005 yhtiön hallitukseen kutsuttiin ensimmäinen yrityksen ulkopuolinen jäsen, Timur Kärjen serkku, Solteqin perustaja Ali Saadetdin.

Timur Kärki aloitti Goforen toimitusjohtajana vuonna 2010. Yhtiön vuosittainen liikevaihto oli noin miljoona euroa. Yhtiössä alettiin kehittää työhyvinvointia systemaattisesti ja henkilöstömittauksia ja tyytyväisyyskyselyitä alettiin tehdä säännöllissti.

Vuonna 2012 Goforella oli yhteensä 35 työntekijää Tampereella ja Helsingissä. Puolustusvoimat valitsi arkkitehtuuriosaamiskeskuksensa tukipalveluiden toimittajaksi Goforen, joka vastasi kokonaisuudesta yhdessä kumppaneidensa QPR Softwaren ja Silver Planetin kanssa. Yhtiö toteutti myös Kelan uudet nettisivut Liferay-alustalla.

Elokuussa 2014 Liikenteen turvallisuusvirasto Trafi valitsi Goforen toteuttamaan kuljettajantutkinnon teoriakoe- ja ajokokeen vastaanottojärjestelmiä.

Kesäkuussa 2015 Gofore valittiin Väestörekisterikeskuksen kilpailutuksessa toteuttamaan Suomen kansallista palveluväylää. Lokakuussa Open Knowledge Finland, Gofore ja viisi muuta suomalaista ohjelmistoyhtiötä perustivat Aste-konsortion, jonka tarkoitus oli edistää sosiaali- ja terveydenhuollossa käytetyn tietotekniikan markkinoiden avoimuutta.

Toukokuussa 2016 Yleisradio valitsi Goforen palvelukehittämisen puitejärjestelyynsä.
Lokakuussa Gofore kertoi palkkaavansa sata työntekijää uuteen toimistoonsa Jyväskylään. Marraskuussa Gofore ilmoitti suunnittelevansa listautumista Helsingin pörssin First North -listalle vuoden 2017 aikana.

Tammikuussa 2017 yhtiöllä oli noin 200 työntekijää. Helmikuussa Digi- ja väestötietovirasto valitsi Goforen toteuttamaan Suomi.fi-verkkopalvelun, palvelumuotoilun ja Suomi.fi-tunnistuksen toteuttajaksi. Gofore kasvoi pelkästään orgaanisesti huhtikuuhun 2017 asti, jolloin se teki ensimmäisen yrityskauppansa. Palvelumuotoiluyhtiö Leadin Oy:n asiakaskunta koostui koti- sekä ulkomaisista teollisuus-, palvelu- ja teknologia-alan toimijoista. Yhdistymisen jälkeen konsernilla oli yli 300 työntekijää Suomessa, Britanniassa ja Saksassa. 360 henkilöä työllistänyt Gofore listautui marraskuussa First North -listalla. Listautumisanti keskeytettiin ylimerkinnän vuoksi etuajassa ja kokonaisuudessaan se ylimerkittiin 3,2-kertaisesti. Ennen listautumista Goforella oli 13 osakasta. Goforen neljällä perustajalla oli yhtiöstä kullakin 21 prosentin osuus.

Elokuussa 2018 Gofore kertoi avaavansa toimipisteen Turkuun ja hankkivansa helsinkiläisen digikonsultointiyritys Solinorin koko osakekannan.

Alkuvuonna 2019 Gofore osti Silver Planet -konsulttiyrityksen. Kesäkuussa Gofore osti saksalaisen designtoimisto Mango Designin. Marraskuussa Gofore ilmoitti pitkäaikaisen toimitusjohtaja Timur Kärjen siirtymisestä toimitusjohtajan pestistä hallituksen puheenjohtajaksi. Joulukuussa toimessaan aloittanut Mikael Nylund löytyi talon sisältä. Gofore ilmoitti myös pyrkivänsä pörssin päälistalle vuonna 2021. Konsernin liikevaihdosta noin kymmenes tuli ulkomailta.

### 2020–

Tammikuussa 2020 Gofore ajoi alas liiketoimintansa Isossa-Britanniassa. Elokuussa Gofore kertoi ostavanasa Qentinel Finlandin, joka oli erikoistunut ohjelmistotestausautomaatioon. Noin sata henkilöä työllistäneen Qentinelin asiakkaita olivat Verohallinto, Kone ja Elisa. Marraskuussa Silver Planetin ympärille perustettiin noin 40 henkilöä työllistänyt Gofore Lead -konsulttiyksikkö. Yhteensä Gofore työllisti yli 700 työntekijää, joista lähes 200 oli konsultteja. Yhtiön liikevaihto kasvoi kolmessa vuodessa 34 miljoonasta eurosta 78 miljoonaan euroon.

Maaliskuussa 2021 Gofore siirtyi Helsingin pörssin päälistalle. Samassa kuussa se osti myös 95 prosenttia CCEA:sta, joka tarjosi palveluita muutosten läpivientiin asiakkaille kuten Outokumpu, Neste ja Kone. CCEA:lla oli noin 50 työntekijää Espoossa ja Singaporessa. Lokakuussa Tampereella alettiin rakentaa lähelle rautatieasemaa toimitilakonttoria, jonka päävuokralainen Gofore aikoi siirtää sinne pääkonttorinsa.

Tammikuussa 2022 Gofore kertoi ostaneensa Devecto oy:n, joka oli keskittynyt älykkäiden laitteiden ja koneiden ohjelmistoja ja ohjelmistojen testausjärjestelmien kehittämiseen. Kaupan myötä Goforen asiakaskunta laajeni isoihin yrityksiin kuten Ponsseen, Valtraan ja ABB:hen, kun se oli aiemmin palvellut lähinnä julkisen sektorin toimijoita. Helmikuussa Gofore kertoi avaavansa konttorin Lappeenrantaan. Gofore sopi lokakuussa 2022 saksalaisen Emundo Gmbh:n ostamisesta kahdeksalla miljoonalla eurolla. Yritys työllisti 96 henkilöä ja sillä oli seitsemän toimipistettä Saksassa, Itävallassa ja Pohjois-Italiassa.

Organisaatio
------------

Goforella oli tammikuussa 2022 yli 900 työntekijää Suomessa, Saksassa, Espanjassa ja Virossa. Suomessa sillä oli toimipisteitä Tampereella, Espoossa, Helsingissä, Jyväskylässä, Kajaanissa, Lappeenrannassa Oulussa ja Turussa. Ulkomailla sen konttorit sijaitsivat Braunschweigissa, Madridissa, Münchenissä ja Tallinnassa.

Goforen tytäryhtiöihin kuuluu 

* Devecto, jolla on 130 asiantuntijaa Jyväskylässä, Espoossa, Tampereella, Oulussa ja Kajaanissa.
* Qentinel Finland Oy

Tuotteet
--------

Gofore suunnittelee ja tuottaa tietojärjestelmiä palvelukeskeistä arkkitehtuuria (SOA) ja ketteriä menetelmiä käyttäen sekä arkkitehtuurilla ohjaten.

Markkinat
---------

Vuonna 2020 yhtiön liikevaihdosta 74 prosenttia tuli julkishallinnosta. Yhtiön asiakkaita olivat esimerkiksi Helsinki, Espoo, Verohallinto, Digi- ja väestötietovirasto, KEHA-keskus, opetushallitus, sosiaali- ja terveysministeriö ja Fonecta.

Yrityskulttuuri
---------------

Gofore oli alallaan ensimmäisten oman työehtosopimuksen luoneiden yritysten joukossa Suomessa. Tammikuussa 2022 Gofore otti käyttöön yrityskohtaisen työehtosopimuksen, jolla korvattiin aiemmin käytetty alakohtainen sopimus. Valtakunnallisesta sopimuksesta se erosi esimerkiksi siten, että isät saivat kaksi viikkoa pidemmän palkallisen perhevapaan. Työntekijöiden palkkoja korotetaan kaksi kertaa vuodessa yleiskorotuksen verran, mutta työntekijöille voidaan jakaa myös tätä suurempia henkilökohtaisia korotuksia.

Vuonna 2021 Gofore alkoi tarjota uusille työntekijöilleen mahdollisuutta työskennellä paikkariippumattomasti. Työntekijän palkkaukseen vaikutti se, asuuko hän pääkaupunkiseudulla vai sen ulkopuolella.

Goforen oman ekosysteemialusta Hohto -toiminnanohjausjärjestelmä osaa esimerkiksi yhdistää osaajat ja asiakasprojektit. Se kehitettiin alun perin cv-pankiksi opiskelijatyönä vuonna 2013.

Gofore hyödyntää botteja työntekijöidensä rutiinitehtävien hoitamisessa, kuten tuntikirjauksissa, lippujen varaamisessa, matkalaskuissa ja perehdyttämisessä. Botit kommunikoivat työntekijöiden kanssa Slackissa ja vievät siellä saamansa tiedot esimerkiksi tuntikirjausjärjestelmään. Ensimmäinen chatbot, Seppo, otettiin käyttöön vuonna 2016. Sitä tarvittiin, koska Goforelta puuttui perinteinen keskijohto. Vuonna 2020 botit hoitivat jo yli 30 tehtävää. Business Finlandin Robins-tutkimushankkeen kautta Gofore on tutkinut sitä, miten se voisi skaalata alustamaisen toimintatapansa kansainväliseksi päästämällä kumppaninsa ja asiakkaansa omaan järjestelmäänsä.

Goforen työntekijöitä kannustetaan osallistumaan osakesäästöohjelmaan. Ensimmäinen kausi alkoi vuonna 2018 ja vuoteen 2022 mennessä siihen oli osallistunut lähes 500 henkilöä.

Tunnustuksia
------------

* Vuonna 2015 Goforen toimitusjohtaja Timur Kärki valittiin vuoden Tivi-vaikuttajaksi.
* Vuonna 2016 Gofore oli Deloitte Technology Fast 50 Finland -listalla sijalla 20.
* Vuosina 2015 ja 2016 Gofore valittiin Suomen 3. parhaaksi työnantajaksi Great Place to Work -kilpailussa omassa sarjassaan. Vuonna 2016 se valittiin myös Euroopan 6. parhaaksi yritykseksi.
* Vuonna 2017 Gofore valittiin Suomen parhaaksi työpaikaksi sekä Euroopan 2. parhaaksi työpaikaksi Great Place to Work -gaalassa Pariisissa.
* Vuonna 2021 Duunitori palkitsi Goforen parhaasta työnantajabrändistä Rekrygaalassa.

Lähteet
-------

1. ↑  Gofore Oyj tilinpäätöstiedote 2022, pdf *sttinfo.fi*. Viitattu 1.6.2022.
2. 1 2 3  Gofore Oyj *Kauppalehti*. Viitattu 1.6.2022.
3. 1 2 3  Kalliosaari, Kati: Tamperelainen Gofore ostaa ohjelmistoyritys Devecton 21 miljoonalla eurolla *Aamulehti*.  4.1.2022. Tampere:  Sanoma Media Finland Oy. Viitattu 5.1.2022.
4. 1 2 3 4 5  Gofore Oyj tilinpäätöstiedote 2022 *gofore.com*. Viitattu 27.2.2023.
5. 1 2 3 4 5  Minna Ala-Heikkilä: Tamperelaisen it-alan menestysyrityksen Goforen toimitusjohtaja vaihtuu – Timur Kärki siirtyy toiseen tehtävään, uutena toimitusjohtajana aloittaa Mikael Nylund *Aamulehti*.  15.11.2019. Viitattu 1.6.2022.
6. 1 2 3 4 5  Avoimesti, yhdessä, täysillä *tampereenkauppakamarilehti.fi*.  2017. Viitattu 3.6.2022.
7. ↑  Gofore kehittämään puolustusvoimien arkkitehtuuriohjausta *Tietoviikko*.  9.12.2012. Viitattu 31.5.2022.
8. 1 2  Gofore nappasi liki miljoonan euron nettisivudiilin Kelasta *Tietoviikko*.  14.9.2012. Viitattu 01.06.2022.
9. ↑  Ari Karkimo: Trafi uudistaa ajokorttijärjestelmää - Goforelle 1,2 miljoonan diili *Tivi*. Viitattu 1.6.2022.
10. ↑  Niclas Storås: Viron malli alkaa rakentua - Suomen kansallisen palveluväylän toteuttaja valittiin *Tivi*. Viitattu 1.6.2022.
11. ↑  Suomalaisilta ohjelmistoyhtiöiltä yllätys: avoin vaihtoehto 500 miljoonan Apotille *Tivi*. Viitattu 1.6.2022.
12. ↑  Olli Vänskä: Gofore pääsi Ylen kelkkaan *Tivi*. Viitattu 1.6.2022.
13. ↑  Ohjelmistoyritys Gofore aikoo perustaa sadan hengen toimipisteen Jyväskylään *Yle Uutiset*.  13.10.2016. Viitattu 31.5.2022.
14. ↑  IT-yhtiö Gofore aikoo listautua *Kauppalehti*. Viitattu 24.11.2016.
15. ↑  "Tässä sitä ryminää nyt on" - Gofore rekrytoi uuteen 100 hengen yksikköön Jyväskylään *www.iltalehti.fi*. Viitattu 31.5.2022.
16. ↑  Kati Kalliosaari: Fuusio: Tamperelaiset ict-alan kasvuyritykset Gofore ja Leadin yhteen – palkkaavat jopa 170 ihmistä *Aamulehti*.  26.4.2017. Viitattu 31.5.2022.
17. ↑  Sami Suojanen: Tamperelaisyritys Gofore listautui pörssiin – tahtoo olla läpinäkyvä ja julkaisee myyntitietonsa joka kuukausi *Aamulehti*.  16.11.2017. Viitattu 31.5.2022.
18. 1 2 3  Viime vuodet 50 prosentin kasvuvauhti: Tamperelainen ict-yhtiö Gofore harkitsee listautumista *Aamulehti*.  4.11.2016. Viitattu 1.6.2022.
19. ↑  Annika Korpimies: Turkulainen perusti tamperelaisyhtiölle toimiston kotikaupunkiinsa: "Nyt on huikea työpaikka ihan kotinurkilla" *Tivi*. Viitattu 31.5.2022.
20. ↑  Sami Kontola: Gofore ostaa digikonsulttiyritys Solinorin *Arvopaperi*. Viitattu 31.5.2022.
21. 1 2  Kauko Ollila: Gofore starttasi uuden yksikön – rekrytoi perinteisistä konsulttitaloista: "väkeä kiinnostaa, mitä työnteko ketterissä yrityksissä on" *Tivi*. Viitattu 31.5.2022.
22. ↑  Saarinen, Merja: Gofore ostaa saksalaisen design-toimiston Mangodesignin *Arvopaperi*. Viitattu 9.9.2019.
23. 1 2  Sonia Savonen: Gofore löysi uuden pomon talon sisältä – hakee kasvua ulkomailta *Tivi*. Viitattu 1.6.2022.
24. 1 2  Ari Karkimo: Gofore ostaa Qentinel Finlandin 8,9 miljoonalla – eikä siinä vielä kaikki *Tivi*. Viitattu 31.5.2022.
25. ↑  Ahti Terhemaa: Gofore hakee pörssin päälistalle *Kauppalehti*. Viitattu 31.5.2022.
26. ↑  Jyri Tuominen: Gofore siirtyi Helsingin pörssin päälistalle *Tivi*. Viitattu 31.5.2022.
27. ↑  Ari Karkimo: Goforen yli 6 miljoonan yrityskauppa pääsi maaliin *Tivi*. Viitattu 31.5.2022.
28. ↑  Jaana Leena Kerola: Yli 40 miljoonan euron toimistokortteli nousee radan varteen Tampereella – Tältä näyttää punatiilinen rakennus, joka muuttaa maisemaa keskeisellä paikalla *Aamulehti*.  13.10.2021. Viitattu 31.5.2022.
29. ↑  Joakim Kullas: Gofore avaa konttorin Lappeenrantaan *Tivi*. Viitattu 31.5.2022.
30. ↑  Kerola, Jaana Leena: Tamperelaisyritys Gofore ostaa saksalaisyhtiön kahdeksalla miljoonalla *Aamulehti*.  27.10.2022. Tampere:  Sanoma Media Finland Oy. Viitattu 31.10.2022.
31. ↑  Ota yhteyttä *Gofore*. Viitattu 1.6.2022.
32. ↑  Henri Linnainmaa: Gofore ostaa jyväskyläläisen it-talon *Tivi*. Viitattu 31.5.2022.
33. ↑  Gofore ostaa ohjelmistokehitykseen erikoistuneen Devecton 21 miljoonalla eurolla *Yle Uutiset*.  4.1.2022. Viitattu 31.5.2022.
34. ↑  Veera Honkanen: It-talo Goforea johtava Mikael Nylund haluaa avoimuutta kiihtyvään digitalisaatioon – "Jos tehdään palveluita vain hyvinvoivien ja enemmistön ehdoilla, kaikki eivät pysy mukana" *Kauppalehti*. Viitattu 1.6.2022.
35. ↑  Henriikka Korte: Tamperelainen Gofore rakensi ensimmäisten joukossa oman tessinsä – Näin se eroaa vanhoista yhteisistä sopimuksista: Omalaatuisin ratkaisu koskee palkkoja *Aamulehti*.  18.1.2022. Viitattu 1.6.2022.
36. ↑  Janne Laakso: Gofore julkaisi oman työehtosopimuksensa – näin palkkoja korotetaan *Tivi*. Viitattu 1.6.2022.
37. ↑  Anni Erkko: It-yritys houkuttelee työntekijöitä yllättävällä lupauksella: voit asua missä haluat *Kauppalehti*. Viitattu 28.6.2022.
38. 1 2 3  Eeva-Stiina Pesonen: Goforella botit korvaavat keskijohdon ja hoitavat tylsät rutiinit *Kauppalehti*. Viitattu 31.5.2022.
39. ↑  Suvi Korhonen: Gofore kehitti työkalun, joka yhdistää projektit ja osaajat – "Näin isossa yrityksessä ei kukaan voi muistaa, mitä kukakin osaa" *Tivi*. Viitattu 31.5.2022.
40. ↑  Annika Korpimies: Vihaatko työpaikan rutiinitehtäviä? It-yhtiö kehitti botin, joka kirjaa työtunnit, tekee matkalaskut ja perehdyttää uudet työntekijät puolestasi *Talouselämä*. Viitattu 31.5.2022.
41. ↑  Kari Ahokas: Goforella botti hoitaa pomon ja assistentin töitä – "ei muuta keskijohtoa kuin Seppo-botti" *Tivi*. Viitattu 31.5.2022.
42. ↑  TIVI: Gofore kutsui työntekijöitään säästämään osakkeisiin – houkuttimena palkkioita *Tivi*. Viitattu 1.6.2022.
43. 1 2  Suomalainen Gofore valittiin Euroopan parhaiden työpaikkojen kärkeen - "Digitalisoituva maailma tarvitsee uudistamista&quot" *www.iltalehti.fi*. Viitattu 31.5.2022.
44. ↑  Aamulehti: Tamperelainen ohjelmistoyritys valittiin Suomen parhaaksi työpaikaksi *Aamulehti*.  10.2.2017. Viitattu 31.5.2022.
45. ↑  Gofore on Suomen paras työnantajabrändi, Vincitillä paras rekrytointikampanja *www.markkinointiuutiset.fi*. Viitattu 31.5.2022.

Aiheesta muualla
----------------

* Goforen verkkosivut
* Goforen blogi